आज का युवा भले प्यार के लिए किसी भी हद तक चला जाए, मगर आम भारतीय मध्यमवर्गीय सोच यही कहती है कि प्यार-व्यार एक चोंचला है। असल प्यार वह होता है, जो शादी के बाद होता है। अब जरूरी नहीं कि शादी के बाद प्यार हो ही जाए। अगर ऐसा होता है, तो परिणाम यह होता कि कई विवाहित लोग बिना प्यार के शादी को जिम्मेदारी मानते हुए उसे निभा ले जाते। कई बार प्यार हो भी जाता है, मगर वे यह सोचकर व्यक्त नहीं करते कि यह भी कोई कहने की बात है? उसे तो पता होगा ही। वैसे प्यार का इजहार जरूरी होता है और क्यों जरूरी होता है, इसका खूबसूरत चित्रण हरीश व्यास की फिल्म अंग्रेजी में कहते हैं, में देखने को मिलता है। वाराणसी में रहने वाले यशवंत बत्रा (संजय मिश्रा) और किरण बत्रा (एकवली खन्ना) पिछले 25 साल से विवाहित हैं। उनकी जवान बेटी प्रीति (शिवानी रघुवंशी) पड़ोस के लड़के जुगनू (अंशुमान झा) से प्यार करती है। सरकारी नौकरी करने वाले यशवंत का मानना है कि मर्द का काम बाहर जाकर कमाना होता है और औरत का काम घर संभालना। वह अपनी बेटी प्रीति की शादी भी इसी सोच के तहत करना चाहता है। 25 सालों के लंबे वैवाहिक जीवन में उसने कभी अपनी पत्नी से प्यार के दो मीठे बोल नहीं बोले। प्रीति अपने पिता की परंपरावादी सोच के खिलाफ जुगनू से मंदिर में छुप कर शादी कर लेती है। इसी बीच यशवंत और किरण में दूरियां बढ़ती जाती है और एक दिन झगड़े में वह अपनी पत्नी से कह देता है कि जिस तरह प्रीति ने अपनी मनमर्जी की, किरण भी उसे छोड़कर जा सकती है। किरण पति के रूखे और उपेक्षित रवैये से दुखी होकर मायके चली जाती है। इसी बीच कहानी में दो नए किरदारों, फिरोज (पंकज त्रिपाठी) और सुमन (इप्शिता चक्रवर्ती ) की एंट्री होती है। दोनों ने धार्मिक बंधनों को तोड़कर शादी की, लेकिन अब सुमन जानलेवा बीमारी से जूझते हुए अस्पताल में भर्ती है। किरण के घर छोड़ जाने के बाद प्रीति और जुगनू यशवंत को अहसास दिलाते हैं कि ढाई दशकों में यशवंत ने किरण से कभी प्यार-मोहब्बत की बातें नहीं की। यशवंत को भी अपनी गलती का अहसास होता है। फिरोज और सुमन के निश्चल प्यार से भी वह सबक लेता है। अब वह खुद को बदलकर किरण से वापस बुलाना चाहता है। क्या उसने देर कर दी? किरण लौट कर आएगी? इन सवालों के जवाब जानने के लिए आपको फिल्म देखनी पड़ेगी। निर्देशक हरीश व्यास ने मध्यमवर्गीय परंपरा और मर्दवादी सोच को बहुत ही बारीकी से दर्शाया है, मगर मध्यांतर के बाद यशवंत के प्यार के इजहार की कोशिशों में कहानी फिल्मी हो जाती है। फिल्म में फिरोज और सुमन की प्रेम कहानी को और ज्यादा विस्तार दिया जाना चाहिए था। फिल्म बॉलिवुड की आम फिल्मों से भिन्न है, लेकिन कहानी फिर अपनी हद में बंधी हुई नजर आने लगती है और अपना आकर्षण खो देती है। संजय मिश्रा हमेशा की तरह अपने रोल के प्रति ईमानदार रहे हैं। उन्होंने यशवंत की भूमिका की हर परत को बखूबी जिया है। एकवली खन्ना अपनी भूमिका में गहराई तक उतरती हैं। पंकज त्रिपाठी की एंट्री फिल्म को राहत देती है। शिवानी रघुवंशी, अंशुमान झा, इप्शिता चक्रवर्ती और बृजेंद्र काला अपनी भूमिकाओं में फबे हैं। ओनीर-आदिल और रंजन शर्मा के संगीत में 'मेरी आंखें' और 'पिया मोसे रूठ गए' गाने मधुर और मखमली बन पड़े हैं। क्यों देखें- प्रेम कहानियों और अलग तरह के विषयों के शौकीन यह फिल्म देख सकते हैं।